Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Тара Концепт ДОО Скопје, преку застапникот Благој Димов, поднесена против Решение на Општина Битола, по предметот Барање за пристап до информации од јавен карактер, на 01.10.2025 година го донесе следното

 **Р Е Ш Е Н И Е**

**1**.Жалбата изјавена од Тара Концепт ДОО Скопје, преку застапникот Благој Димов, поднесена против Решение на Општина Битола бр.11-147/4 од 17.09.2025 година, заведена во Агенцијата со бр.08-491 на 17.09.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации бр.11-147/4 од 17.09.2025 година СЕ ПОНИШТУВА.**

 **3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Тара Концепт ДОО Скопје, како што е наведено во Жалбата, на 01.09.2025 година поднела Барање за пристап до информации од јавен карактер до Општина Битола, со кое побарал по е-маил да му се достави електронски запис од следната информација:

„-Вкупниот број на правосилни одобренија за градба (високоградба и реконструкција) издадени од страна на Прилеп Битола во периодот од 01.01.2024 до 01.09.2025;

-Имињата на физичките или правните лица на кои им се издадени овие одобренија;

-Катастарските парцели и адреси на објектите за кои се издадени одобренијата;

-Типот на објект (високоградба, реконструкција, станбен/деловен и сл.)“

 Постапувајќи по ова Барање, Имателот на информации до Барателот доставил Решение бр.11-147/4 од 17.09.2025 година со кое Барањето на Барателот се уважува. Во образложението е наведено: „...Општина Битола ви ја доставува информацијата и прилозите: 1. Барање за пристап до информации од јавен карактер...2.Допис до Одделение за спроведување на урбанистички планоци...3.Одговор од Одделение за спроведување на урбанистички планови бр.147/3 од 16.09.2025.“ Во прилог ги достави истите допис, со тоа што во Одговорот од Одделението за спроведување на урбанистички планови, е наведено: „...за период 01.01.2024 година заклучно со 31.12.2024 година Општина Битола има издадено вкупно 112 Решенија/Одобренија за градење. Од горенаведените акти – 48 управни акти се издадени на физички лица, - 64 управни акти се издадени на правни лица. За периодот од 01.01.2025 година заклучно со 01.09.2025 година. Од горенаведените акти -22 управни акти се издадени на физички лица, 28 управни акти се издадени на правни лица.“

Незадоволен од добиеното Решение од Имателот на информации, Барателот на информации поднел Жалба до Агенцијата, заведена со бр.08-491 на 17.09.2025 година. Во Жалбата, меѓу другото, е наведено: „...доставените информации не се целосни и не ги содржат сите побарани детали. Во конкретниот случај, не се доставени имињата на физичките и правните лица на кои им се издадени одобренијата за градба, ниту катастарските парцели и адресите на објектите“.

 Агенцијата, преку е-маил заведен собр.08-491 од 17.09.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

 Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, **Решението на Имателот на информации го поништи и предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, но, иако донел Решение со кое се уважува Барањето на Барателот, не му ги доставил во **целост бараните информации на начин и во форма наведени во Барањето.**

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“.

Агенцијата му укажува на Имателот на информации дека, во конкретниот случај, е должен одново да го разгледа Барањето на Барателот, со тоа што да утврди дали бараните информации спаѓаат во редот на информации од јавен карактер, или во редот на исклучоците од слободниот пристап до информации. По конкретно, во случајов треба да се утврди дали бараните податоци се опфатени со член 10 став 1 алинеја 1, 6, 18, 21 и 22 од Законот за слободен пристап до информации од јавен карактер, или пак со член 6 став 1 од истиот Закон.

Што се однесува на наводите на Жалбата на Жалителот дека „... не се доставени имињата на физичките и правните лица на кои им се издадени одобренијата за градба, ниту катастарските парцели и адресите на објектите...“, Агенцијата му укажува на Барателот на информации дека Законот за слободен пристап до информации од јавен карактер има исклучоци, меѓу кои и „личниот податок чие откривање би значело повреда на заштитат на личните подато“, што значи дека побараните информации кои се однесуваат за физички лица претставува исклучок од истиот Закон, поради што Агенцијата му укажува на Имателот на информации при повторното постапување да го има во предвид член 6 став 1 од Законот за слободен пристап до информации од јавен карактер, заедно со членовите 6 став 3 и 4 од истиот Закон.

Притоа, Имателот на информацијата е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

При повторното постапување по предметното Барање, Имателот на информациие должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**